
 19.3.2021
 BG
 Официален вестник на Европейския съюз
 L 97/1
 РЕГЛАМЕНТ ЗА ИЗПЪЛНЕНИЕ (ЕС) 2021/451 НА КОМИСИЯТА
 от 17 декември 2020 година
 за определяне на техническите стандарти за изпълнение за прилагането на Регламент (ЕС) No 575/2013 на Европейския парламент и на Съвета по отношение на предоставянето на информация от институциите на надзорните органи и за отмяна на Регламент за изпълнение (ЕС) No 680/2014
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (1), и по-специално член 415, параграф 3, първа алинея, член 415, параграф 3а, първа алинея, член 430, параграф 7, първа алинея и член 430, параграф 9, втора алинея от него,
 като има предвид, че:
 (1)
 Без да се засягат правомощията на компетентните органи по член 104, параграф 1, буква й) от Директива No 2013/36/ЕС на Европейския парламент и на Съвета (2), с Регламент за изпълнение (ЕС) No 680/2014 на Комисията (3) се установява съгласувана рамка за докладване въз основа на член 430 от Регламент (ЕС) No 575/2013. Регламент за изпълнение (ЕС) No 680/2014 бе изменен няколко пъти след измененията на Регламент (ЕС) No 575/2013, приети с цел въвеждане, подобряване или адаптиране на елементите на пруденциалния надзор.
 (2)
 Разпоредбите в настоящия регламент са тясно свързани, тъй като с тях се уреждат изискванията за докладване от страна на институциите. С оглед съгласуването на посочените разпоредби, които следва да влязат в сила едновременно, и осигуряването на възможност за цялостен поглед и лесен достъп до тях за лицата, които трябва да спазват произтичащите от тях задължения, е желателно всички технически стандарти за изпълнение, изисквани по Регламент (ЕС) No 575/2013, да бъдат включени в един регламент.
 (3)
 Предвид международните стандарти на Базелския комитет по банков надзор, с Регламент (ЕС) 2019/876 на Европейския парламент и на Съвета (4) бяха изменени редица елементи на Регламент (ЕС) No 575/2013, като например отношението на ливъридж, изискването за нетно стабилно финансиране, капиталовите изисквания и изискванията за приемливи задължения, кредитния риск от контрагента, пазарния риск, експозициите към централни контрагенти, експозициите към предприятия за колективно инвестиране, големите експозиции, както и изискванията за отчетност и оповестяване. Поради това рамката за докладване, установена в Регламент за изпълнение (ЕС) No 680/2014, следва да бъде преразгледана, а наборът от образци за събиране на информация с оглед докладване пред надзорните органи — актуализиран.
 (4)
 С Регламент (ЕС) 2019/876 бяха въведени в Регламент (ЕС) No 575/2013 изискване за отношението на ливъридж на капитала от първи ред, калибрирано на 3 %, набор от корекции на изчисляването на експозицията с оглед на отношението на ливъридж и изискване за буфер на отношението на ливъридж за институциите, определени като глобални системно значими институции (Г-СЗИ) в съответствие с Директива 2013/36/ЕС. Поради това докладването на отношението на ливъридж следва да бъде актуализирано, за да се отразят тези изисквания и корекции при изчисляването на експозициите.
 (5)
 С Регламент (ЕС) 2019/876 бяха